
život izblijeđi kad ga spustimo na papir kao 
biljke kad dospiju u herbarij i pod našim nespretnim 
prstima iščezava mnoga svježina i ljepota. Svakako, 
da me drugarice Marije Bernardi nisu toliko molile da 
o njoj nešto napišem, teško da bi se na to odlučio. Nije 
Jaka stvar pisati i životopise ljudi, koji su proživjeli 
dugi niz godina te ih uresili slavnim djelima, puno 
je teže istinski prikazati život, koji je utihnuo posve 
mlad i kod koga je — kao u cvijeća — sva ljepota 
bila u jednostavnosti i nijansama. A takav je bio 
život Marije Bernardi. 

Ništa u njem bučna i naročito potresna nema. 
Sve je u njem tako priprosto i skromno i — izvana 
barem — tako obično, da bi, vjerojatno, većina životo- 
pisaca proslavljenih ljudi pronašla da se o njoj 
zapravo ni ne da šta napisati. Ali oči, koje su u toj 
skromnosti i jednostavnosti um jele zamjećivati lje¬ 
potu i otkrivati bezbrojne tragove jedne vrlo bogate 
duše, nisu dijelile toga mišljenja. One su pronašle u 
Mariji Bernardi — djevojčici, koja je umrla nena- 
vršivši petnaest godina 1 ) — vanrednu dušu i u 
njenim inače sasvim običnim djelima toliko savršen¬ 
stva, da su smatrale potrebnim da se sve to sačuva 
i pobilježi. 

Ovi retci ni nemaju druge svrhe. Oni ne idu za 
tim, da dadnu kakav iscrpiv i vremenski dotjeran ži¬ 
votopis. Oni bi samo htjeli da saberu nekoliko dragih 
uspomena i što vjernije odraze mišljenje o ovoj dje- 

l) Rodila se u Mostaru na svetkovinu sv. Petra i Pavla 
(29. juna) 1922. a umrla 18. februara 1937. Osnovnu školu 
pohađala je u Mostaru i Sarajevu, a gimnaziju u Sarajevu 
od 1933./34. 

vojčici, koja je tako nezamjetno prolazila životom, 
a koja je tako veliku tugu uzrokovala kad je otišla, 
da su sva srca, koja su je poznavala proplakala za 
njom. 

Nesebično dijete. 

Tko je dakle bila Marija Bernardi? 

Jedna gimnazijalka četvrtoga razreda. Jedna 
između onih stotina djevojčica, što ste ih sretali i 
što ih srećete svaki dan kod pod školskom godinom, 
pred početak ili po završetku nastave, prolazite po¬ 
kraj ženske gimnazije u Sarajevu. 

Ništa na njoj upadna ili naročita nije bilo. Nije 
se isticala svojom vanjskom pojavom kao kakav »upis 
ljepote«. Daleko od toga da bi bila ružna, ona ipak 
nije imala onih vanrednih fizičkih osobina, kojima 
neka — jako lijepa djeca — bez puno napora 
stiču simpatije i osvajaju srca. Vidjelo se na njoj, 
usprkos dosta velikom njezinom stasu, da je dijete 
koje još raste i razvija se i kod koga vanjština tek 
poprima svoj konačni izraz. Ali pod tom jednostav¬ 
nom i na prvi pogled sasvim običnom vanjštinom 
krila se, već od najranije mladosti neobično dobra, 
darovita i lijepa duša. 

Prve uspomene, do kojih sam mogao doći govore 
o njezinom dobrom i plemenitom srcu, o njezinoj 
skromnosti i poslušnosti; njezinoj želji za znanjem 
i onoj spremnosti da se da podučiti, koja će kasnije, 
kad pođe u školu, doći do neobično velikog izražaja. 

Prava djetinja duša,- bez truna oholosti, ona se 
nije ustručavala učiti na sat od svoje mlađe drugarice, 
koja je to slučajno prije nje bila znala. Volila se 
igrati kao i druga djeca, no u nečem se već razliko¬ 
vala od njih. Nije znala za sebičnost, koja je tako 
česta kod male djece i od koje zapravo potječu sve 
njihove mane. Već tada je ona umjela pustiti naj¬ 
miliju igru, samo da mogne poslušati svoju mamu. 

»Stanovala sam, piše jedna njezina drugarica, 
blizu nje. Pa kako još nismo ni jedna ni druga išle u 
školu, svaki dan smo se skupa igrale. Uvijek mi je 
pri tom bila primjer, često bi je mama zvala da ne¬ 
što kupi, i ona je, premda smo se najljepše igrale, 
onaj čas otrčala kući. Nikad nisam iz njezinih usta 
čula »neću« ili »ne mogu«. Sa svakim je lijepo go¬ 
vorila. Bila je vrlo uljudna. A pored svih tih vrlina 
nije nimalo bila škrta. Njezine su igračke bile više 
kod mene nego kod nje. Nikad nije za njih upitala, 
dok se ja nisam sjetila da joj ih vratim. Bila je vrlo 
dobra.« 

Ova dobrota male Marije nije bila nimalo pro- 
računana. Nije ona bila velikodušna samo prema svo¬ 
jim drugaricama, od kojih se, naravno, mogla nadati 
da će joj dobro vratiti dobrim. Ne. Ona se takvom 
pokazivala i prema siromacima, kako ćemo kasnije 
vidjeti, dapače i prema životinjama. Još kao posve 
malo dijete — potaknuta milosrđem — donijela je 
jednom kući neku gladnu i zapuštenu mačkicu, koju 
je negdje na cesti našla. Htjela da je spasi od smrti i 
sve je činila da se oporavi. Zbog nje je zapuštala svoje 
igračke, svoje lutke, koje je inače vrlo volila i došla 
dapače na misao da se odriče velikog dječijeg veselja 
— sladoleda — pa da njime mačku obraduje! Kad 
je mačka konačno uginula Marija je za njom plakala 
i puno se žalostila. Bilo joj je sigurno teško što mace 
nema, a možda još više što je neočekivano izgubila 
dragi predmet svoje dobrote. 

No ta prva dječija žalost bit će doskora nadokna¬ 
đena novim radostima, kad pođe u školu. 

Odlična i uredna učenica. 

Škola dakako nije za djecu samo izvor veselja, 
nego i tuge i straha. Za Mariju Bernardi ona će prije 
svega biti uzrok sreće, a ujedno i područje na kome 



s 


će ona najviše razviti sposobnosti svoga uma i do¬ 
brotu svoga srca. 

Vrlo darovita, puna ljubavi i želje za znanjem* 
ona će uživati u učenju, škola će joj brzo postati 
neobično draga i ona će biti prva učenica koliko svo¬ 
jim učenjem toliko i svojim vladanjem. Njezina uči¬ 
teljica osnovne škole u Zavodu sv. Vinka u Sarajevu 
izrazuje se o njoj najpohvalnije. Bila je, kaže ona, 
uzor-učenica. Uvijek spremna za odličan odgovor, 
uvijek pažljiva i ozbiljna. 

Te iste osobine pokazuje ona i u gimnaziji već 
od prvog razreda. Odmah upada u oči njezina velika 
darovitost, njezin mar i neobično velika urednost u 
čitavom školskom radu. 

Bila je, posve očito, veliki talenat, no za razliku 
od mnogih talentiranih đaka ona se nikada nije za¬ 
nosila svojim sposobnostima. Nikad nije računala s 
time »da joj je lako naučiti« i da zbog tog ne treba 
ni pogledati koje zadaće kod kuće. Ona je u školskim 
dužnostima gledala prve i najvažnije svoje dužnosti. 
Dešavalo se više puta da bi počela učiti odmah kad 
bi došla iz škole. A kad joj je jednom takvom prili¬ 
kom mama rekla da ide najprije objedovati, ona je 
odvratila: »Ti samo govoriš da idem jesti!« A ipak, 
nije ona bila nikakav isposnik. Volila je jesti, pa i 
obilno, jer je kao i svaki mladi organizam ćutila po¬ 
trebu za hranom. 

Po sebi je razumljivo da je i ona, kao i svaki 
đak, znala kadgod osjetiti teškoću i tvrdoću novog 
gradiva, pa joj se događalo da je dobila i slabiju 
ocjenu od petice. Uza sve to, općenito uzeto, većinu 
je predmeta odgovarala jako dobro, većinom za odli¬ 
čan i to ne »slučajno« nego jer je temeljito sve za¬ 
daće učila. Bila je vrlo savjesna i značajno je, da je 
ona jedina, u jednom predmetu, između više 
stotina učenica, stalno kroz tri godine i to na 
svim pojedinim odgovorima dobivala posve čistu 

peticu. Znak je to, bez sumnje, vrlo odlučne volje, 
koja je udivljenja vrijednom ustrajnošću um jela po¬ 
bjeđivati sve one dječije i mladenačke hirovitosti, 
koje se protive sustavnom i ozbiljnom radu. 

Odlučnost volje pokazivala se i u njezinoj velikoj 
urednosti. Imala je duboki smisao za red i provodila 
ga je silnom dosljednošću. To se vidjelo i po njezinom 
načinu učenja kao i po redu u njezinim tekama i 
knjigama. Njezine domaće zadaćnice ne nose gotovo 
nikakvih mrlja, pogrešaka ili križanja. Pa i one, što¬ 
više, u kojima je djeci naročito teško sačuvati ured¬ 
nost zbog tog što sadržavaju riječi ili gramatiku stra¬ 
nih jezika, kod rije su posve čiste. U njezinoj teci za 
francusku gramatiku treba preći cio niz stranica pa 
da čovjek otkrije jednu jedinu nezamjetno isprav¬ 
ljenu pogrešku. A i po drugim njezinim tekama sve 
je vrlo čisto, dotjerano i ispisano rukopisom, kojim 
bi se i mnogi odrasli mogao ponositi, čovjek se upravo 
pita otkud jednom djetetu toliko smisla, a istodobno 
i nutarnje snage, da ovako stalan i uzoran red održi 
u svom školskom radu. 

Susretljiva drugarica. 

Kraj svih tih svojih sjajnih osobina, Marija je 
bila posve skromna i ponizna, a to također nije ni¬ 
malo beznačajno. 

Školski je život po sebi izložen brojnim napa¬ 
stima a nadasve sebičnosti i umišljenosti. Borba za 
uspjeh učini kadgod od đaka velike egoiste i malo ih 
je koji se posve umiju oteti duhovnoj škrtosti, ču¬ 
vanju za se svoga znanja. Kod Marije ni traga tome. 
S nekom duhovnom nadmoćnošću i pravim duhovnim 
gospostvom ona dijeli, bez imalo žalenja, rezultate 
svoga rada i svojih sposobnosti. Nigdje se dapače 
veličina Marijine duše ne pokazuje tako snažno kao 
u ovom pomaganju svojih drugarica. 

Daleko od tog da bi ljubomorno i zavidno čuvala 
svoje znanje za se, ona je sretna bila da ga može s 
drugima dijeliti. S nevjerojatnom požrtvovnošću ona. 
se čitava stavljala na raspolaganje svojim drugari- 
cama, puštala da je ispituju, podučavala ih u školi i 
kod kuće, kao da bi bila neka sveopća besplatna 
instruktorica. Nema riječi, kažu njezine drugarice, 
kojima bi se u tom pogledu mogla izreći dobrota Ma¬ 
rijina. Bila je dobra i uslužna do skrajnih granica. 
Svakoj svojoj drugarici želila je da izađe u susret 
I jer je svima htjela da pomogne, jednu je 
od svojih teka — neobično cijenjenu — u tri pri¬ 
mjerka pisala samo zato, da je može posuđivati onima 
koje nisu stigle da napišu ili su zbog bolesti izostale 
od škole. Ta je teka išla od ruke do ruke, a Marija 
se sva radovala što može tim načinom dobro činiti.. 

Toliko oduševljenje za teke a još više stalna 
potraga za znanjem jedne učenice bili bi sposobni da 
zavrte pameću i uzohole i najbolju od njih. Marija 
se međutim zbog svega toga nije nimalo uznijela 
tumačila je, kažu njezine drugarice, kao kakav pro- 
iesor, a usprkos tome sačuvala je posve skromnost 
poniznog djeteta. Ne samo da se nikad nije oholila 
sto je najbolja učenica, nego je što više nastojala 
da svoju vrsnoću potisne u pozadinu, ako bi slučajno 
odveć došla do izražaja. Kad sam je jednom — priča 
jedna njezina drugarica — zapitala koju je ocjenu 
dobila iz njemačkog, ona je prešla preko toga, jer 
je dobila odličan i rekla da sam i ja tu istu ocjenu 
zaslužila, premda je ona uvijek znala bolje od mene. 
Jedna druga pripovijeda: »Lanjske godine, kad je 
sama prošla s odličnim u svom razredu, ja sam je 
sre a i upitala s kakvim je uspjehom završila razred. 
Odgovorila je samo: »hvala Bogu« i nije htjela reći 
da ima odliku. Nije se hvalila svojim znanjem. A 
naprotiv, bilo joj je uvijek stalo do tog, da druge 
ohrabri i osokoli lijepim riječima. 

Prijaznost u požrtvovnosti. 

Biti dobrim prema drugima to mnogi umiju, no 
zaodijevati stalno svoju dobrotu u prijaznost to je 
•svojstvo samo rijetkih duša. A Marija se u tom naro¬ 
čito odlikovala. Ne samo da se u svojoj dobroti po¬ 
kazivala neobično požrtvovnom, nego je nastojala da 
njezina dobra djela i po svom vanjskom izgledu budu 
ugodna onima koji su ih primali. 

Dok bi se učenice, — priča jedna njezina dru¬ 
garica, — za vrijeme odmora zabavljale i igrale, ona 
je išla od klupe do klupe i pokazivala onim učeni- 
cama, koje nisu stigle kod kuće naučiti. Više puta 
sam joj govorila da ostavi drugarice kojima je poka¬ 
zivala, jer je to gnjavaža i da ide prošetati, ali ona 
nikad to nije učinila, nego mi je rekla, da joj nije 
teško drugom dobro činiti. I to je na me toliko dje¬ 
lovalo da sam i ja ostala-uz nju dok nije bila gotova. 

Šta znači na ovaj način oduzimati sebi odmor i 
žrtvovati se bez prestanka za druge lako je ra¬ 
zumjeti. Neprekidno napeta pažnja, ako traje više 
sati uzastopce silno umara, a ponekad i zanesviješćuje 
čovjeka. Mariju međutim to nije nimalo plašilo. Ona 
je gorila željom da drugima dobro čini i u tom svom 
zanosu na sve je zaboravljala. 

Ali još je značajnije da je Marija kod svih ovih 
napora bila uvijek prijazna i ljubezna. I odraslom je 
čovjeku naravno da postane nestrpljiv kad jednu te 
istu stvar mora više puta ponavljati. Kod Marije se 
to nije događalo. Ona je dopuštala da se je po više 
puta pita istu stvar i svaki put je ju s najvećom strp¬ 
ljivošću i jednakom ljubeznošću tumačila. Događalo 
se, kažu njezine saučenice, da bi po više puta kojoj 
slabijoj učenici tumačila istu zadaću, da bi raznim 
učenicama, isti matematski zadatak uzastopce deset 
puta protumačila. Kako je to bivalo prilično često, 
učenice su se na to pomalo privikavale i, na koncu, 

nije u tom bilo za njih ništa neobična. Ali što ih je 
uvijek zapanjivalo i čudilo to je bila strpljivost i 
još više srdačnost, kojom je ona to činila. Nikad se 
na njezinom licu, kažu drugarice, nije moglo pri¬ 
mijetiti da bi joj to opetovanje i beskrajno tuma¬ 
čenje postalo mrsko. »Ponovila bi sto puta, veli jedna* 
a da se ni najmanje ne naljuti«. 

Junaštvo u požrtvovnosti. 

Već sama ova strpljivost odaje dušu vanredno 
hrabru. No to još nije sve. Marija se znala žrtvovati 
i onda, kad je to bilo posebno teško i mučno, i onda 
kad se narav žrtvi najviše opire. 

Kad bi u školi iza tumačenja »nastupila opa¬ 
snost« da dođe do ispitivanja, — što su za đake naj- 
neugodniji momenti — ona bi — da spasi drugarice 
— javila se da će odgovarati novo gradivo. Imala je 
snage da primi i podnosi najraznoličnije neugodnosti. 
Puštala je drugima da je smetaju pri poslu i pri od¬ 
moru. 

Stanovala je, kaže jedna njezina saučenica, blizu 
mene. Zato, kadgod nisam bila u školi, otišla bi k 
njoj da mi pokaže šta smo učili, često puta sam je 
i iz kreveta digla. Naime ona je učila navečer, a 
ujutro bi malo dulje spavala. Nimalo mi to nije za¬ 
mjera vala. Ustala bi i odmah mi pokazala što sam 
zelila. Jednom sam k njoj došla s istom namje- 
lom. Pokazala mi je prvo matematiku. Ja sam sjela 
i prepisivala, a ona je učila vjeronauku. Kad sam 
završila i molila je da mi i druge predmete pokaže, 
ona je pustila svoju knjigu i spremno udovoljila mo¬ 
joj želji. 

Tko je davno ostavio školske klupe, taj možda u 
ovome neće vidjeti ništa vanredna. No đaci i učenice, 
koji znaju šta znači poklanjati kome i po sata đo- 
podne, kad je popodne škola, razumjet će ovo jako 

dobro. Nije to samo požrtvovnost, to je i junaštvo 
u požrtvovnosti. 

Junakinjom se Marija pokazivala i u drugim 
zgodama. 

Za vrijeme velikog raspusta — priča jedna nje¬ 
zina saučenica — ja sam imala popravak iz našeg 
jezika. Kako je Marija znala da ja nisam marljiva, 
dolazila mi je svaki drugi treći dan, zadavala mi po¬ 
malo iz gramatike iz svoje teke, analizirala sa mnom 
štiva, te smo ja i ona skupa prešle cijelo gradivo do 
27. augusta. I ja sam, zahvaljujući njoj, sretno po¬ 
ložila svoj ispit. — Tako Marija nije žalila truda, za 
vrijeme strašnih ljetnih vrućina, oblaziti jednu sla¬ 
biju, a usto ne preveć marljivu drugaricu da je podu¬ 
čava. I to bez ikakve nagrade, bez plaće, bez ikakva 
drugog poticaja osim vlastite dobrote. Kakva li mora 
da je bila širina te dobrote, koja je s toliko sućuti 
obuhvatila i nemar drugarice i sve one teškoće koje 
je trebalo nadvladati da se ovakovo djelo do kraja 
izvede! 

Druga jedna učenica kaže: »Kad sam je lani 
zamolila teku od fizike, odmah mi je ju dala. A kada 
sam poslije htjela da joj je vratim, nije htjela da 
je uzme, nego mi je rekla da je zadržim kod sebe, 
jer sam imala popravak iz toga predmeta, a ona je 
želila da ja položim ispit«. Sve ovo dakako neće izgle- 
gati ništa onome tko ne zna kakva je muka urednu 
đaku dati drugome svoju teku i pustiti da mu bude 
ili ne bude vraćena. 

Ali Marija je u svojoj požrtvovnosti znala ići još 
dalje: znala se odreći teke upravo onda kad joj je 
samoj trebala. Jednoga dana, kaže njezina jedna 
saučenica, zamolila sam je da mi posudi kemijsku 
teku i ona, premda je htjela da sama još ponovi, 
dala mi je ju! 

Umjela je pregarati i odricati se kaošto to 
znadu samo. osobe koje su već na velikom stupnju 
savršenstva. »Sjećam se, veli druga učenica, da smo 
jednom imali nešto izrezati iz kartona, neke geome¬ 
trijske likove. Ja ih nisam izrezala i zamolila sam 
Mariju da mi da svoje likove, da po njima izrežem 
svoje. Ja sam ih stavila na klupu, a neka ih je učenica 
bez pitanja uzela. Ja i Marija ostale smo tako bez 
likova i meni je to bilo vrlo teško. Znala sam da ćemo 
biti ukorene, ali mi je naročito žao bilo Marije mi¬ 
je ona bila uredan đak i to bi je više tangiralo nego 
mene. Ali ona mi nije rekla ni jedne riječi. Dogodilo 
se dapače nešto što me se duboko doimilo: kad je 
vidila da se ja žalostim tješila me je i rekla da će i 
sebe i mene ispričati.« 

Sigurno da ovako nastupiti u ovakovim prilika- 
ma može samo jedna potpuno junačka i doista velika 

^ Osjećajna i fina 'prema svima. 

Požrtvovni ljudi nisu uvijek dosta osjetljivi. 
Kruti i neobazrivi prema sebi, oni znadu kadgod i 
prema drugima biti takvi. Kod Marije toga nije bilo. 
Ona je pokraj sve svoje hrabnosti i svog junaštva 
bila neobično fina i delikatna prema svakome. Izgle¬ 
dalo je, da prema svakom čovjeku, — zato što je 

. g ' 0J ! ono duboko nutarnje poštiva¬ 
nje sto ga imaju samo vanredno inteligentne i ple- 

niežno Sv 1 ? je Je dru £ arice > sve bez razlike 

nježno vohla i svih se naročito doimalo što Marija — 

kako su govorile — »premda iz bolje stojeće obitelji 
nije Pravila nikakve razlike između bogatih i siro¬ 
mašnih«. Bila je prema svima vrlo dobra i srdačna i 
nije mjeula ucemce po odijelu i ljepoti. Bila je s ne- 
ak?« 1 U 6 JaC ™ Prijateljskim vezama, posebno s pok. 

niienTezin^^’i a i f Zh ° S tih njezinih Prijateljstava 
nije njezina dobrota prema ostalima bivala manja. 

Požrtvovnom* se uvijek pokazivala naročito prema 
slabijim učenicama, kojima je doista trebalo njezine 
pomoći. Kažu, »da nikad nije odbila ničije molbe«. 

U saobraćaju s drugaricama vrlo ie pazila da 
koju ne uvrijedi. Znala je doduše pa i češće opominjati 
svoje drugarice, poticati ih da budu bolje, da paze 
pod satom, da ne čine kakvih nepodobština, ali to je 
uvijek bilo tako nježno, u pola šale u pola zbilje, da se 
nitko zbog tog nije mogao uvrijediti. Kad je mjesto 
gdje se nalazila bilo dostojanstvenije, kao u crkvi, 
znala je to učiniti i sasvim ozbiljno, ali opet ljupko 
i milo. 

Prije godinu dana, priča jedna od njih, sjedila 
sam s Marijom u crkvi. Do nas je sjedila jedna uče¬ 
nica iz njezinog razreda, pričala i smijala se. Marija 
joj je rekla: Slušaj! Nemoj pričati! A to joj je tako 
blago rekla, da se ona odmah umirila. Ta riječ »slu¬ 
šaj, nemoj pričati« bila izrečena s toliko ljubez- 
nosti da sam se tome divila i čudila i nikad neću 
zaboravit onog blagog pogleda, kojim je promatrala 
svoju drugaricu dok joj je to govorila. 

Događalo joj se, da je opominjući tako druge bila 
sama opomenu ta od nastavnika, ali te je ukore po¬ 
nizno, većinom šutke podnosila. Nekad je i zaplakala 
znajući da je zbog dobre stvari ukorena, ali je nasto¬ 
jala da svoje suze brzo otare. 

Osobito se delikatnom pokazivala prema onima, 
koji bi nju uvrijedili ili joj nanijeli kakvu nepravdu. 
Nesamo da uvredu nije vraćala uvredom, nego bi 
znala — kad bi joj suze same udarile na oči — okre¬ 
nuti glavu, da drugarica, koja je ju uvrijedila ne 
primijeti njezine žalosti! Bila je velikodušna u opra¬ 
štanju i tako plemenita da je time često kod svojih 
drugarica pobuđivala udivljenje. U igri je rado po¬ 
puštala onima, koje su silom htjele da imaju pravo. 

Razumijevala je svačiju bol i svakoga je tješila. 

Jednom pred konac sata ukorila je nastavnica 
zbog neurednosti jednu učenicu. Učenica, malo osjet¬ 
ljivija, stala je plakati. Marija je ju tješila, nimalo 
ne udarajući na nastavnicu, i nije otišla od nje dok 
je nije posve primirila. 

Kao da su tuđe boli postajale njezinim bolima, 
tuđe brige i nevolje njezinima, ona se za druge zauzi¬ 
mala svom dušom. Kad sam jedanput, pripovijeda 
druga učenica, skrivila nešto našem kateheti u stvari 
školske discipline, mnoge su drugarice molile da mi 
oprosti. I ja sam plakala i žao mi je bilo što sam to 
učinila. No prekršaj je bio doista velik i kateheta se 
nije osvrtao na te molbe. Ali onda je Marija, kao da 
se o njoj samoj radi došla pred velečasnog i kao malo 
dijete sklopljenim rukama rekla: »Velečasni, oprostite 
joj! Vidite da joj je žao, a tko se kaje, oprašta mu se! 
Vi ste to nas učili!« Kateheta se morao nasmijati toj 
diplomatskoj domišljatosti Marijine dobrote i preći 
preko stvari. 

»Pred njom se nije smjelo ogovarati«. 

Za sv. Terezi ju Avilsku kažu da nije nikad druge 
ogovarala. Svatko je mogao biti siguran, kažu njezini 
životopisci, da se u društvu gdje je ona bila neće 
proti njemu govoriti. Nešto slična pripovijedaju o 
Mariji Bernardi njezine drugarice. 

Puna finoće i nekog dubokog poštovanja prema 
svakom, ona nije dala da se pred njom drugi ogo¬ 
varaju. Sama nije ni o kome zlo govorila, a jednako 
nije dopuštala da se drugi pred njom crne. Nikad 
nije podlijegala napasti da svoje nastavnike ogovara, 
da ih proglašuje nepravednima, pristranim i slično, 
kao sto to đaci inače umiju. A to kod nje nije bila 
posljedica kakve želje za dodvaranjem. Jer kaošto 
god je branila čast starijih, tako je pazila da se i o 
njenim drugaricama zlo ne govori. Značajno je 

upravo, da ona nije u tome pravila nikakve razlike i 
da je um jela cijeniti i svoje drugarice pazeći da se 
i proti njima ma šta ružna ne rekne. S istoga razloga 
nije volila ni tužakanja. Bila je prema svakome 
obazriva i kad nije mogla drugog da pohvali, radije 
je šutila. 

❖ 

Osobito je kod mlađih pobuđivala udivljenje što 
je i prema njima bila puna dobrote i ljubaznosti. U 
školi se »klasne razlike« osjećaju više puta jače nego 
u životu odraslih ljudi. Prošli smo svi kroz to i zna¬ 
mo, kad smo bili u prvom razredu kako je četvrto- 
školac bio za nas veliki gospodin i kako nas je po¬ 
nekad s visoka gledao. Marija tih razlika nije 
poznavala. »Jedna lijepa njena osobina, kaže je¬ 
dna učenica drugog razreda, bila je ta što se volila 
igrati s malom djecom. Kad bi god došla kod nas, 
uvijek bi se igrala s mojim trogodišnjom nećakinjom. 
Pa i sa mnom, premda sam dosta mlađa, pričala bi 
kao sa svojom najboljom drugaricom«. Jedna druga 
veli: Kad bih se s njom na ulici srela, htjela sam da 
je odmah pozdravim, ali ona je, iako starija, uvijek 
me pretekla i prva me pozdravila. Nimalo važnosti 
nije polagala na to što je starija od mene. 

Sve je ovo znak takta, obazrivosti i nutarnjeg 
poštivanja što ga je ona prema ljudima imala. Dokle 
je međutim išla ova njezina obazrivost, svjedoči naj¬ 
bolje ova zgodica. 

Jednom je neka učenica htjela fotografirati ne¬ 
koliko svojih drugarica. Po običaju sve su tiskale i 
gurale da budu slikane. Jedino Marija došla je učenici 
koja je slikala i zamolila je da joj dopusti stati među 
one koje će slikati. 

»Kao neka svetica «. 

Marijina dobrota, požrtvovnost, hrabrost i pro¬ 
finjenost nisu dakako bile stvar slučaja. A ni jesu 

također izvirale ni iz same njezine naravi. Po svojoj 
naravi ona je bila živ, koleričan dapače temperame- 
nat i sigurno da bi takva narav zanemarena ili pre¬ 
puštena sama sebi, bila mogla dati i sasvim druge 
rezultate. Mjesto blage i ponizne djevojčice, moglo se 
od nje razviti umišljeno, sebično i prpošno djevojče, 
nepodnosivo drugaricama kao i čitavoj svojoj okolini. 
To se moglo desiti? a zašto ipak nije? Marijin vjerski 
život daje nam na to odgovor. 

ćuteći se slabom i nesavršenom, ona je već od 
ranih godina tražila nadnaravnu snagu što je milost 
daje. Rano je primila prvu sv. Pričest kao i sakra- 
menat sv. Potvrde i to je dvoje, izgleda, bilo od veli¬ 
kog utjecaja na njezin duhovni razvitak. Od naravi 
nadarena, ona je primivši nadnaravnu inteligentnost, 
dar Duha Svetoga, pokazivala neobično zanimanje za 
vjerske stvari. 

Iako je sve predmete volila i marno ih učila, ni¬ 
šta je nije tako oduševljavalo kao vjeronauka. Po¬ 
sebno se za nju počela zanimati u trećem razredu 
učeći je neobično rado. Pod satom vjeronauke bila je 
uvijek veoma pažljiva i pitala bi svaki put kad bi joj 
se šta učinilo nejasnim. Kad bi pak odgovarala, vazda 
je bila ushićena, zanešena upravo ljubavlju prema 
istinama o kojima je govorila. Svakome, tko je ju 
slušao bilo je očito da njezino oduševljenje za vjero¬ 
nauku nije samo stvar razuma, nego isto toliko i vo¬ 
lje i srca. 

Kad se govorilo o duhovnim stvarima, naročito 
o lijepim primjerima ona je slušala stvarajući odluke. 
Poticala je sama sebe na dobra djela, a poticala je 
na njih i druge. Još u osnovnoj školi nagovarala je 
svoje drugarice da se za vrijeme odmora uvrate s 
njome u crkvu, a petkom bi znala potsjetiti ih da ne 
jedu mesa. živjela je snažnim vjerskim životom i u 
tome također njezine drugarice ne mogu da se je do¬ 
sta nahvale. 


19 


Najveća joj je radost bila sv. Pričest. Kad bi 
nam, — kaže jedna njezina drugarica iz osnovne 
škole, — časna sestra rekla da ćemo ići na sv. Pri¬ 
čest, ona bi se na nju pripravljala s velikim veseljem. 
U gimnaziji se tome jednako veselila i bila je sva 
sretna kad bi čula da će biti školska pričest. Pričeš- 
ćivala bi se s velikom pobožnošću i nije se ograni¬ 
čavala samo na onih nekoliko propisanih školskih 
dužnosti u tom pogledu, nego je sama dosta puta 
pristupala Stolu Gospodnjem. Obavila je i poznatu 
pobožnost Srcu Isusovu pričestivši se redom kroz de¬ 
vet mjeseci svakog prvog petka. 

Volila je također vrlo BI. Djevicu Mariju. Molila 
je Gospinu krunicu, a njezinu sliku znala bi često i 
srdačno poljubiti. »U mjesecu maju, priča jedna uče¬ 
nica viših razreda, kitila je kod kuće oltarić u počast 
Gospi. Išla bi s drugaricama po cvijeće i najveća joj 
je briga bila da svaki dan promijeni vodu u cvijeću. 
Njezin je oltarić bio tako ukusno urešen, da ga je mi¬ 
lina bilo pogledati. Tako je ona radila iz godine u 
godinu, kroz cijeli mjesec maj.« 

Da ovo kod nje nije bila puka zabava vidilo se i 
po njezinom općem držanju a posebno po tom kako 
se molila i kako je shvaćala svoje stroge vjerske du¬ 
žnosti. Nijedne nedjelje nije izostala od svete mise, 
osim kad je, pred konac života, bila zapriječena te¬ 
škom bolešću. 

U crkvi bi se sva pretvorila u pobožnost i pažnju. 

»Sjećam se, kaže jedna učenica, da je Marija 
bila u crkvi vrlo pobožna i da je sv. Misu uvijek vrlo 
pažljivo slijedila. Propovijed je također pažljivo slu¬ 
šala i ja mislim da bi je ona bila mogla cijelu ispri¬ 
čati«. Kad je slušala propovijed, kaže druga, bila je 
sva pretvorena u pažnju, a molila se Bogu s tolikim 
žarom kao da gleda veličinu Božju. Bilo joj je teško 
kad bi tko pod misom u njezinoj blizini pričao. 

Jedna učenica, koja je ju samo od viđenja po¬ 
znavala priča: 

»Kad nije bilo školske sv. Mise išla sam u 10 s. 
u crkvu sv. Vinka. Tamo sam viđala mnoge učenice 
koje prisustvuju sv. Misi i među njima i Mariju Ber- 
nardi. Neke učenice viših razreda u crkvi su se po¬ 
zdravljale, pričale i smijale, a Marija je stajala po¬ 
kraj njih mirno kao neka svetica. Kad bi je koja 
učenica pozdravila, ona bi joj odvratila pozdrav bla¬ 
gim smiješkom. A učenice koje su se micale i smi¬ 
jale, videći kako je ozbiljna i kako ih gleda malo 
ljuto, ušutile bi i počele se moliti, odnosno slušati 
riječ Božju.« 

Slična nešto veli o njoj i jedna druga mlađa 
učenica: »Pobliže je nisam poznavala, ali mi je uvi¬ 
jek upadala u oči ona čednost, bilo na ulici, bilo u 
školi ili u crkvi. Na sv. Misi, kada bi se okrenula,, 
vidjela bih Mariju sklopljenih ruku, očiju uzdignutih, 
a neki unutrašnji plamen obasjavao joj je lice.« 

»čista kao ljiljan «. 

Kraj svih ovih osobina Marija je ostajala vrlo 
jednostavna. Daleko od svake jednostranosti i nastra¬ 
nosti, bila je naprotiv vrlo uravnotežena i, kako kaže 
jedna njezina drugarica, »imala je u svemu mjere«. 
Zato što je bila pobožna i vodila snažan nutarnji život, 
nije zanemiravala svojih vanjskih dužnosti. Upravo u 
svom vjerskom životu ona je nalazila poticaj da bu¬ 
de razborito što svestrani ja u svojim težnjama. 

Zanimljivo je ipak, a i vrlo značajno, da je ona* 
kraj sve svoje mladosti i velike otvorenosti duha — 
komu ništa nije izmicalo — um jela zamjećivati zlo, 
ali ga istodobno s nekom višom inteligentnošću za¬ 
obilaziti i izbjegavati. 

Ni najmanjeg zla nisu njene drugarice mogle da 
o njoj reknu. 

Nesamo da se iz njezinih usta nije nikad mo¬ 


21 


gla čuti prosta riječ, nego ona je brižno izbjegavala 
sve nedolične razgovore. Bila je neobično osjetljive 
savjesti. »Njezina je duša, kaže jedna njezina dru¬ 
garica, bila čista kao ljiljan i ona se zgražala kad je 
vidjela tuđi grijeh«. Premda je, kako smo vidjeli, bila 
prema svakom dobra i ljubezna, nije mogla trpjeti 
da se pred njom prosto govori. Zbog toga također, 
njezine su je drugarice vrlo cijenile. 

»Najljepše je bilo, veli jedna od njih, što nije 
voljela da se u njezinoj blizini govore ružne stvari. 
U takvim prilikama ona bi začepila uši samo da to 
ne sluša. Jednom prilikom, kad je jedna učenica tako 
govorila, pogledala je ju upravo s nekim prijekorom 
i udaljila se«. 

Uostalom po svem njezinom vladanju i držanju 
vidjelo se, kakvim se mislima bavila. G d j e j e bla¬ 
go t v o j e, t a m o j e i s r c e tvoje«, rekao je 
Krist. A mi već znamo gdje je bilo srce Marije Ber- 
nardi: u školi, među knjigama, među drugaricama, 
među malom djecom, kod Isusa, u crkvi i u lijepoj 
prirodi. 

Jedna učenica tvrdi, da je ju nekom zgodom upi¬ 
tala: kada ćeš ti Marijo jednom na čajanku, a ona da 
je odvratila, da na to ni ne misli. »Ne znam šta bi 
ja tamo radila. Kad imam vremena idem na čist zrak, 
a inače učim.« 

Volila je vrlo glazbu, osobito violinu i pje¬ 
vanje, i ljepote prirode. Jedna učenica sedmog ra¬ 
zreda priča: Kad bi slušala kakvu lijepu melodiju, 
zatvorila bi oči i prenijela se kao u neki drugi svijet. 
A kada bi sama pjevala i najobičniju pjesmu svatko 
bi je rado slušao, jer njezina pjesma kao da nije do¬ 
lazila iz njezinih usta, nego iz njezinog dobrog i iskre¬ 
nog srca! 

Uživala je i u cvijeću i sva je blažena bila kad 
je ju jedna drugarica nekom zgodom pozvala da za¬ 
jedno s pokojnom Albinom nabere ljubica u njezinoj 

bašči. Volila je i ptice, koje je uvijek hranila mrvi¬ 
cama na svom prozoru. Sva sila ih je dolazilo da 
se nahrane iz njezinih ruku i čudnovato: ni plašljivi 
inače vrapci nisu se je bojali. Kao da je njezina veli¬ 
ka blagost i dobrota, što se odražavala na njezinom 
licu, ulijevala pouzdanje i malim ptičicama te su se i 
one ćutile sigurnima u njezinoj blizini. 

Neizrecivu je sućut imala prema siromacima, ko¬ 
je je darivala kad god je mogla. Mnoge njezine druga¬ 
rice pripovijedaju, da je više puta, kad ne bi imala 
novaca uza se, posudila od drugih da može dati si¬ 
romahu, a to bi onda uvijek najsavjesnije vratila. 
S istih razloga mnogo je puta, kažu, znala se odreći 
užine i trpiti da bude gladna; ona nije mogla gledati 
tuđe bijede. 

Sve su njezine misli bile protkane velikim i ne¬ 
sebičnim željama. Zanosila se i oduševljavala uzviše¬ 
nim idealima, sanjala da postane učiteljicom i da 
negdje daleko od svijeta, živi i radi za malu dječicu. 

Napokon, znak je njene duševne visine i to što 
je bila stalna u svojim odlukama i obećanjima. Svo¬ 
joj drugarici i prijateljici iz najranijeg djetinjstva 
Albini ostala je vjerna i onda kad ih je sudba rasta¬ 
vila. Stalno se s njom dopisivala, a kad su se opet 
našle u Sarajevu drugovala je s njom sve do nje¬ 
zine smrti. 

Kad bi šta obećala to bi držala, dapače i 
onda kad je svoju riječ dala u času neugodnosti. U 
četvrtom razredu osnovne škole jednom svega bila je 
ukorena i odmah je obećala da će se popraviti. Nakon 
dvije godine sjetila se u razgovoru s učiteljicom toga 
događaja, zasuzila je i rekla je da je to bilo onda i 
da se to nikad neće ponoviti. I doista se nije po¬ 
navljalo. Kad je odlazila iz Zavoda sv. Vinka obećala 
je da će uvijek posjećivati svoju nekadanju učiteljicu 
i toga se držala sve do svoje smrti. Zadnji put bila 
je kod nje još 7. II. 1937. 

Predosjećaj smrti. 

Ove brojne vrline neprekidno su se razvijale i 
ušavršavale i davale Mariji sve potpuniju duhovnu 
fizionomiju. To se očitovalo i na njenoj vanjštini, 
koja je iz dana u dan poprimala sve izraziti je zna¬ 
čajke. 

Uz mali tračak tuge, koji uvijek titra na licima 
ozbiljnih i dubokih duša, sjala je iz njene pojave ved¬ 
rina i neka smirena radost. Kao da su joj na ustima 
uvijek bile one riječi, što ih je nekom zgodom kazala 
jednoj saučenici: »Ja ništa više ne želim i potpuno 
sam zadovoljna«. »Bila je vedra kao proljetno nebo«, 
veli jedna njezina drugarica. Kao da je u duši nosila 
cio jedan svijet sreće i mira, iz njenih očiju se odra- 
zivala blagost i nevinost dajući njezinoj pojavi neki 
izraz dostojanstva koji je na svakog djelovao. 


S drugaricom na zimskoj šetnji. 

Po čitavom njezinom držanju izgledalo je kao da 
u duši nosi duboku spoznaju da je boravak na zemlji 
samo priprava za jedan ljepši, uzvišeniji život. Vrlo 
se zanimala za sve stvari prekogrobnog života i če¬ 
sto ispitivala kako će biti u nebu. »Da li ćemo biti 
kao anđeli kad umremo?« pitala je jednom s velikom 
radoznalošću. Iz dana u dan se više sprijatelji vala s 
mišlju na smrt. Kad je čula kako u Španiji na tisuće 
ljudi, žena i djece umire samo zato što su kršćani, 
zaželila je sama da tamo ode i umre mučeničkom 
smrću. A ipak, bila je daleko od toga da bi mrzila 
život! Naprotiv, jako je život volila i veselila mu se 
svom snagom svoga mladog bića. To se vidjelo po 
njenoj ljubavi prema drugaricama, po njenom zani¬ 
manju za sve manifestacije života, — žao joj je bilo 
kad bi tko zgazio i najmanjeg kukca, — a osobito po 
njenom velikom oduševljenju za ljepote prirode. 

Kad je lanjskih velikih praznika bila na moru 
bila je silno sretna. No kad je odlazila neutješno je 
plakala za lijepom pučinom sluteći možda je njezine 
oči nikad više neće gledati. U svom službenom (naime 
školskom) dnevniku opisuje dirljivim riječima taj 
rastanak: 

»18. august 1986. Najzad je došao dan odlaska. 
Probudila sam se u šest sati, te pošto sam probudila 
i rodicu pošla sam s njom da zadnji put još bar ma¬ 
lo razgledam Korčulu. Prvo sam otišla na Most Ge- 
ričića, zatim na Obalu gdje sam se zadržala do se¬ 
dam sati. Tu sam na Obali zahvatila u bočicu malo 
mora, kojeg sam ponijela sobom u Sarajevo. Uto su 
na Obalu došle i mama i sestra u pratnji velikog dru¬ 
štva. Skoro svi rođaci i znanci, a kojih ima vrlo mno¬ 
go, pošto su mi i mama i tata rodom iz Korčule, došli 
su da nas isprate. Već je brod prišao Obali i mi smo 
se počeli opraštati. Dok su se svi ostali smijali, mene 
su suze gušile, te se nisam mogla sa svima ni da 

oprostim. Popevši se na lađu izgledalo mi je da mi 
se nešto tako drago otkida od srca, a pogotovu kad se 
brod počeo da odmiče od Obale. Ja sam plakala kao 
da se više nikada neću vratiti na more. Plakala sam 
tako da su se svi putnici čudili mi kako mogu ta¬ 
ko da plačem.« 

Nažalost, slutnje su se dobre Marije obistinile. 

Pri povratku u Sarajevo sve joj je izgledalo čud¬ 
no :pusto i prazno, školska je godina istina počela za 
nju kao obično i ni po čemu se nije moglo zaključiti 
da će to biti posljednja za nju. Bila se vrlo oporavila 
i ojačala te je većim žarom nastavila rad u školi 
i među drugaricama. Upisala se bila i u križarice i 
redovito posjećivala sastanke. 

Smrt. 

Došla je zima. Promjenljiva i varava kakva u 
Sarajevu zna biti. Marija se početkom ili polovicom 
januara jače prehladila i morala zbog tog više dana 
ostati kod kuće. Nije bilo ništa opasna, samo malo 
jača gripa. Kad je ustala bila je ipak prilično slaba. 
Pošla je u školu prije nego je posvema ozdravila. No 
pomalo se ipak oporavljala. Međutim, početkom fe¬ 
bruara umre njezina najmilija drugarica Albina Šu- 
njić. Marije se njezina smrt duboko kosnula. Podno¬ 
sila je to ljudski i kršćanski, ali je uza sve to bila 
vrlo tužna. Govorila je drugarici s kojom je išla ku¬ 
povati vijenac za pokojnu Albinu, »da se više puta 
nešto zamisli i da dođe do zaključka da je čovjek 
škoro ništa, danas je, sutra nije i da je samo šaka 
praha« i »kako ne bi volila umrijeti a da se prije ne 
pričesti«. 

Albinin sprovod bio je u četvrtak 11. II. po po¬ 
dne. Trebala je biti prevezena vlakom u Mostar. Ma¬ 
rija je bila sva uzbuđena. Nije se osvrtala na svoju još 
djelomičnu slabost i naglu studen koja je nastupila. 

Šetala je po peronu sva uplakana nepazeći na hladni 
sjevernjak što je duvao. Došla je kući sva protrnula 
od zime, ali nije ništa govorila. 

Sutradan u petak, premda potpuno slaba već i 
klonula, nadvladala se i otišla u školu. Kad je došla 
kući morala je leći. Gorila je od vrućine. Toplomjer je 
pokazivao preko 40°. Liječnik je pronašao jaku upalu 
pluća. Vijest o tome pronijela se odmah u školi. Bo¬ 
jazan je obuzela sve njezine drugarice, a osobito one 
koje su je izbližeg poznavale. Saopćile su to kateheti 
i on ju je posjetio 16. II. u veće. Bila je u nepre¬ 
kidnoj vatri, ali posve pri sebi. Strpljivo je podnosila 
svoju tešku bolest i gotovo nepomično ležala. Tru¬ 
dila se dapače da bude vesela i kad nije više mogla da 
.se usnama smije, očima je pokazivala svoju radost. 
Bila je sretna što je »velečasni« došao i smatrala to 
osobitom čašću. 

Kad je kateheta vidio da je stanje vrlo teško, 
upitao je ju: — Marijo, da li bi se radovala da Ti 
donesem dragog Isusa? 

— 0 de't'e, velečasni! de* te! rekla je vrlo uzbu¬ 
đena. Kad je hateheta odlazio, pitala je: 

— A kad ću se ispovijediti i trebam li se ispo- 
vijediti kad nemam smrtnog grijeha? 

— Sve ćemo to urediti! rekao je kateheta. 

Noć je bila teška. Zbog velike vrućine bila je 
u neprekidnoj besanici i teškim mukama. Tisuće ne¬ 
mirnih snova jurilo je razigranom dječijom maštom 
i ona — iznenađena time — pitala je ujutro smije 
li primiti dragog Isusa. Ali kad joj je kateheta obja¬ 
snio da je to sve bilo u vrućici i bunilu posve se smi¬ 
rila. Ispovijedala se — iako nije trebala — izvaredno 
skrušeno. Kad je primala Isusa u bijeloj hostiji po¬ 
božno je sklopila ruke i poput kakva anđela drhtala 
od sreće. Roditelji su jedva suzdržavali suze gleda¬ 
jući svoje dijete kako nakon tolikih muka tako 

lijepo i ushićeno prima Spasitelja. Usta su međutim 
Marijina bila posve suha i hostija je zastala. Pro¬ 
trnula je misleći: šta će sad? Objasnilo joj se da u 
ovakoj zgodi smije uzeti nešto i to je onda mirno 
uzela. 

— Jesi li Marijo sad sretna? upitao je ju na po¬ 
lasku kateheta. 

— Jesam, jako sam sretna. A kada ćete mi, vele¬ 
časni, opet donijeti Isusa, kada ćete doći? 

Kateheta je šutio. 

— Kada ćete doći? opetovala je. 

— Doći ou... 

— Recite kad! 

— Ne znam, možda sutra. 

Sutra je kateheta zbilja došao, ali ne više živoj 
nego umrloj Mariji. Malo po njegovu odlasku Marija 
je počela gubiti prisebnost i sve više zapadati i ago¬ 
niju. Mladi njezin život, koji je ona svi jesno bila 
spremna položiti za vjeru, sad se u poslusvjesnom 
stanju — kao svaki život pred blizinom smrti — po¬ 
čeo da otimlje i trza. Zdravi njezin organizam nije 
htio da podlegpe, i kako je živjela najviše za školu i 
svoje drugarici, instinktivno se hvatala za razne do¬ 
gađaje iz škole, nabrajala doživljaje sa svojim sauče- 
nicama i nastavnicama. Ali sve je to bilo uzalud. 
Smrt se približavala velikim koracima. 

Posljednji njezini časovi bili su vrlo bolni, slični 
časovima nekih velikih duša. U najvećim mukama 
govorila je: Isuse, Ti si tako dobar! Zašto me tako 
iskušavaš? A onda, misleći na Crkvu i kao da doba¬ 
cuje nekim nevidljivim posjetiocima, više puta je 
uporno ponavljala riječi: Ni vrata paklena neće je 
nadvladati! Neće, neće, neće! 

U četvrtak oko 11 sati (tjedan dana iza spro¬ 
voda njezine drugarice Albine) njezina borba bila je 
završena. Po sata kasnije, smirena i klonula, kao ma- 

la ptičica, Marija je jedanput, dvaput otvorila svoja 
djeci ja usta i ispustila dušu. 

Sprovod i posmrtno štovanje. 

Rapta est, ne malitia mutaret intellectum 
ejus, aut ne fictio deciiperet animam illiris.2) 

Nagla i neočekivana smrt Marije izazvala je ve¬ 
liko iznenađenje i duboku žalost među svima koji su 
je poznavali. Proplakale su za njom sve drugarice bez 
razlike vjere, a i nastavnice koje su je poznavale. Ne¬ 
hinjeno i duboko tugovale su sve za njom, i premda 
djevojčice razmjerno lako plaču, vidjelo se da ovaj 
put žalost izvire iz dna srdaca. Kao ni kod koga 
prijašnjeg smrtnog slučaja, kroz dva dana bez pre¬ 
stanka gotovo, plakale su drugarice za njom. 

Da ta tuga nije imala ništa površna i namještena 
vidjelo se i sutradan na sprovodu. Uz brojnu publiku 
znanaca Marijinih roditelja i njezinih bile su prisut¬ 
ne nastavnice i učenice gotovo svih razreda ženske 
gimnazije. Brojni vijenci i cvijeće resili su njezin 
odar. Na grobu se od nje oprostila njezina saučenica 
M. Bursać, koja je u ime svoje i svojih drugarica s 
nekoliko dirljivih riječi rekla šta im je Marija bila i 
koga su u njoj izgubili. Pred vratima starog groblja 
njezin je kateheta rekao: 

»Nije možda čest običaj da nastavnik govori nad 
grobom svoga učenika, a ipak čini mi se, da bi danas 
zatajio nešto od sama sebe, kad pred odrom ove 
naše najbolje učenice ne bih rekao nekoliko riječi. 
Jer ako je pravo da živim svojim đacima dajemo po¬ 
hvale kad ih zasluže, koliko više treba da odamo 
priznanje ovoj učenici, koja je bila uzor-dijete svojim 
vladanjem i svojim učenjem. 

2) Oteta je, da zloća ne izmijeni uma njezina, ili da 
obmana ne prevari duha njezina. 

Marija Bemardi bila je po jednoglasnom prizna¬ 
nju svih njezinih nastavnica i nastavnika tip idealne 
učenice: otvorene, inteligentne, pristupačne nauci i 
dobroj riječi kao ma'lo tko. Učenice, koja je upravo 
u najvećoj mjeri posjedovala osobine učenika, onu 
»docibilitas« kako su stari govorili, a u isto doba 
učenice tako skromne i povučene, uslužne i dobre, da 
je na sve činila dojam jedne neobično profinjene i 
otmene duše. 

Slušala je u školi s toliko pažnje da smo joj se 
čudili, i učila tako precizno da je njezina točnost u 
odgovorima postajala za nastavnika, koji bi je slušao 
pravi jedan užitak. Bilo je pravo veselje slušati je 
kako odgovara. Govorila je s toliko uvjerenja i pouz¬ 
danja u nauku, koju smo joj pružali, da je čovjek 
pred njom i zbog nje ćutio se potaknutim da uvijek 
jače misli na moralnu obavezu da što bolje i što savr¬ 
šenije treba predavati, čudit će možda ovo koga, ali 
tako je doista bilo. I ako je istina ono što je rekao ve¬ 
liki suvremeni pedagog, da mi kadgod svojim đacima 
dugujemo isto toliko koliko oni nama, onda je to zbi¬ 
lja bio slučaj s Marijom Bemardi. 

U njenoj duši kao da je buktio neki plamen inte¬ 
ligencije i zanosa, koji je silio čovjeka, ne velim da ne 
bude vulgaran, te napasti nastavnici baš nemaju, ne¬ 
go da ne bude ni prosječan. Plamen duha i inteligen¬ 
cije koji je sve oko sebe pozivao da bukti jednakim 
žarom, i koji kao da nikad nije dao, da riječi, što su 
se pred njom govorile budu prosječne ili tek približno 
točne. 

A kraj sve svoje inteligentnosti bila je tako 
skromna i tako poslušna, da će primjer njene školske 
revnosti i mara, kao i njene spremnosti kojom se 
odazivala svim svojim dužnostima ostati zadugo još 
kao svijetao trak među njezinim drugaricama. Nije 
znala šta znači ne naučiti zadaće, i najveća muka bila 

joj je ne doći u školu zbog bolesti. Pa još i onda, kad 
se razbolila, kad je silhueta smrti približila joj se da 
je pograbi, ona je junački zatajila svoju bolest i 
otišla u školu. Kao mali heroj bila je. I zadnji čin 
prema roditeljima bio je čin poslušnosti. Kad je pred 
tjedan dana došla kući sa sprovoda svoje mile druga¬ 
rice s već teškom prehladom o kojoj tada nitko osim 
nje nije ništa slutio našla je na jednom papiru napi¬ 
sanu želju svojih roditelja da nešto priredi, dok oni ne 
dođu. Svejedno što je bila sva protmula i slaba, ona * 
je tu želju izvršila. Šutke, mirno i s hrabrošću. 

Uz samrtnu postelju najvećeg Grka starog vijeka, 
Perikla, stajali su odlični ljudi i spominjali njegova 
slavna djela. Periklo im reče: sve ste izbrojili, a niste 
spomenuli što je najvažnije, a to je da nitko nikada 
radi mene nije zaplakao. 

Nastavnici i drugarice male Marije Bernard i 
mogli bi za nju nešto slična i još puno više reći. Ne 
samo da zbog nje za života njena nitko nikad nije za¬ 
plakao, nego je bila trajna radost svoga razreda, 
svojih drugarica i svojih nastavnika. S tolikom deli- 
katnošću duše pazila je da nikad nikoga ne povrijedi 
i da ne bude uzrok ma čijoj žalosti, da su nastavnice 
za nju govorile: ona je savršena. 

Da, bila je savršena. Jer ako je, kao što netko 
reče, savršenost na zemlji u tom da trajno za savrše- 
nošću težimo, onda je ju Marija Bernardi zbilja bila 
ostvarila. Trajno je napredovala pred našim očima, i 
kad sam prekjučer došao da je pričestim, izgledala 
mi je kao da je na vrhuncu svoga života. Ona je s 
neizrecivim počitanjem i drhtajem anđela primila 
svoga Boga. Oko usana joj je titrao smiješak sreće, 
onaj isti smiješak što ga kao da i sad nosi na svom 
blijedom licu. Smiješak, koji kao da kroz bol i smrt 
poziva na hrabrost i koji nam govori, da kao i ona 
prođemo savršeni stazama života!« 

* 

I doista po Marijinoj smrti kao da je neki novi 
duh zavladao među njezinim drugaricama i kod oso¬ 
ba koje su je bolje poznavale. Mnoge su od njezinih 
drugarica prikazale za nju jednu sv. Pričest i sve su 
bez razlike za nju molile. Neke su dapače nepo¬ 
sredno iza smrti počele da se njoj mole. Kad nas 
je pomagala na zemlji, dok je bila među nama, zar 
bi mogla da nas zaboravi sad? kažu one. Pa sve i 
sjećajući se je u svojim molitvama — jer su Božji 
pute vi nedokučivi — one joj se utječu u svo¬ 
jim školskim i drugim brigama i čvrsto vjeruju da ih 
ona pomaže. U jednom barem dosad slučaju njezino 
zauzimanje izgleda posve očito. 

• Svakako u srcima onih koji su je poznavali, a 
osobito učenica ženske gimnazije Marija nije kao 
uspomena koja blijedi. Sjećanje na njezina dobra 
djela, na njezinu junačku požrtvovnost, njezinu 
veliku savjesnost u vršenju svih dužnosti napunjaju 
i dalje čuđenjem i uđivljenjem sve koji su je pozna¬ 
vali. Svatko se pita: šta bi uistinu jednom djetetu 
više trebalo pa da ga se smatra savršenim? Jedan je 
papa rekao da je spreman proglasiti svetim redov¬ 
nika, koji bi sve svoje dužnosti potpuno točno i sa¬ 
vjesno vršio. A zar Marija — kao dijete i kao uče¬ 
nica — nije to ostvarila? I u savjesnosti i u dobroti 
i u svom vjerskom životu bila je tako svršena, da ni 
najbliža njezina okolina — u kojoj, po Kristovim ri- 
ječma, ni prorok nije u časti 3 ) — nije imala šta da 
joj prigovori. Nakon smrti nije se u tom pogledu 
ništa promijenilo. S jednakim zanosom i oduševlje¬ 
njem saučenice se je stalno sjećaju, govore o njoj i 
traže načina kako da joj iskažu svoje štovanje, često 

3 ) (Mt. XIII., 57.). »Nije prorok bez časti osim u svom 
zavičaju i u kući svojoj.« Zašto ? Zato jer blizina i svagdanjost 
uklanja distanci je koje su potrebne da čovjek pravo sudi. 
»Zar nije ovo tesarov sin ? ... I sablažnjivali su se o njega«. 

donose cvijeća na njezin grob, zastajkuju pred njim i 
kao da oklijevajući govore: treba li se moliti njoj 
ili za nju? 

Kad imam vremena, i ja odem tamo. 

Na grobu cvatu potočnice, — nježno svijetlo- 
plavo cvijeće koga su Nijemci nazvali »Vergissmein- 
nicht « — » Nezaboravime «. I uvijek se pitam: za¬ 
što je ono tu: da li zato da mi nje ne zaboravimo, 
ili možda da ispred nas njoj govori: sjećaj nas se u 
nebeskoj domovini? 



Drugarice na grobu. 

